**BESPLATNA STOMATOLOŠKA ZAŠTITA – OBJAŠNJENJE PROCEDURE ZA OSTVARIVANJE PRAVA**

**Pravo na zdravstvenu zaštitu**

*Konvencija UN o pravima osoba s invaliditetom* u *Preambuli*, između ostalog, navodi i zdravstvenu zaštitu zbog koje su sve države članice saglasne u garanciji prava osobama s invaliditetom. Nadalje, zdravstvena zaštita definiše se kao važan segment procesa reintegracije, odnosno oporavka od nasilja, zlostavljanja, zanemarivanja ili eksploatacije, ali i kao obavezan element zaštite privatnosti. Dakle, osobi s invaliditetom mora biti garantovana privatnost u vezi sa svim pitanjima koja se odnose na njeno zdravstveno stanje, potrebe za zdravstvenom njegom i zaštitom i tretman u vezi s tim.

*Konvencijom o pravima osoba sa invaliditetom* u okviru **člana 25****–** *Zdravstvena zaštita* garantuje se uživanje najvišeg mogućeg standarda zdravlja bez diskriminacije po osnovu invalidnosti. Dalje, države potpisnice, uključujući **Crnu Goru**, obavezuju se na preduzimanje svih odgovarajućih mjera kako bi osigurale pristup zdravstvenim uslugama i uslugama rehabilitacije u vezi sa zdravstvenom zaštitom, koje će voditi računa o rodnim aspektima.

*Države potpisnice naročito će:*

a) Osobama s invaliditetom pružiti isti raspon, kvalitet i standarde besplatnih ili priuštljivih zdravstvenih usluga koje su obezbijeđene i za ostale građane, uključujući usluge u vezi sa seksualnim zdravljem i reprodukcijom i programima javne zaštite zdravlja namijenjene najširoj populaciji;

b) Osobama s invaliditetom pružiti one zdravstvene usluge koje im posebno trebaju zbog njihove invalidnosti, uključujući ranu identifikaciju i intervencije onda kada je to primjereno i usluge usmjerene na minimiziranje i sprječavanje dalje invalidnosti, uključujući među djecom i starim osobama;

c) Nastojati da pomenute zdravstvene usluge obezbijede osobama s invaliditetom što bliže zajednicama u kojima ta lica žive, uključujući seoske zajednice;

d) Zahtijevati od zdravstvenih radnika da osobama s invaliditetom pružaju zaštitu istog kvaliteta koja se pruža i ostalim licima, uključujući na osnovu slobodnog i informisanog pristanka, kroz, između ostalog, podizanje nivoa svijesti dotičnih radnika o ljudskim pravima, dostojanstvu, autonomiji i potrebama osoba s invaliditetom putem treninga i promovisanja etičkih standarda za javnu i privatnu zdravstvenu zaštitu;

e) Zabraniti diskriminaciju protiv osoba s invaliditetom prilikom pružanja zdravstvenog osiguranja i osiguranja života u slučajevima kada nacionalno zakonodavstvo dopušta to osiguranje, koja će biti pružana pod fer i razumnim uslovima.

f) Spriječiti diskriminatorno uskraćivanje zdravstvene zaštite, zdravstvenih usluga, hrane ili tečnosti na osnovu invalidnosti.

U nastavku, u cilju pojašnjenja *procedure i uslova za ostvarivanje prava na besplatnu stomatološku zaštitu* u crnogorskom sistemu, korišćene su definicije i pojmovi iz *Zakona o zdravstvenoj zaštiti* i *Zakona o obaveznom zdravstvenom osiguranju*. Ovi z*akoni* nijesu usklađeni s *Konvencijom* jer koriste isključivo medicinski model pristupa invaliditetu, i vrše razliku u odnosu na vrstu, stepen oštećenja i godine starosti što je u suprotonosti s *Konvencijom*[[1]](#footnote-1). U okviru *Zaključnih razmatranja* **Komitet[[2]](#footnote-2)** navodi da je zabrinut zbog ograničenog i nejednakog pristupa zdravstvenim uslugama za osobe s invaliditietom, posebno osobe smještene u institucijama. Takođe je zabrinut i zbog:

(a) Nejednakog pristupa uslugama iz oblasti seksualnog i reproduktivnog zdravlja, posebno na lokalnom nivou i naročito za žene, što je, između ostalog, ilustrovano i veoma malim brojem ginekoloških stolica;

(b) Nedostatka adekvatne obuke zdravstvenih radnika o ljudskim pravima osoba s invaliditetom;

(c) Nedostatka informacija o mjerama po kojima zdravstveni radnici postupaju na osnovu ličnog, slobodnog i informisanog pristanka i odluke koja se odnosi na prava iz oblasti zdravlja osoba s invaliditetom; i zbog

(d) Nedostatka informacije da li je sterilizacija osoba s invaliditetom bez njihovog pristanka potpuno zabranjena.

Zbog navedenog, **Komitet** predlaže državi potpisnici da usvoji svu neophodnu legislativu, politike, mjere i akcione planove i da opredijeli adekvatna sredstva za njihovu primjenu da bi osigurala da:

 (a) Sve osobe s invaliditetom imaju pristup pravovremenim i kvalitetnim uslugama zdravstvene zaštite, uključujući i one na lokalnom nivou;

(b) Usluge i informacije u oblasti seksualnog i reproduktivnog zdravlja budu potpuno pristupačne osobama s invaliditetom, uključujući tu i povećanje broja ginekoloških stolica i osigurati da su adekvatne informacije koje se tiču njihovih seksualnih i reproduktivnih prava obezbijeđene u pristupačnim formatima i alternativnim vidovima komunikacije za sve žene i djevojčice s invaliditetom;

(c) Prisilna sterilizacija bude potpuno zabranjena u svim okolnostima;

(d) Profesionalci koji pružaju osnovne zdravstvene usluge prođu trening o pravima garantovanim *Konvencijom*, da taj trening obuhvata i trening o pravu na slobodan i informisan pristanak s posebnim osvrtom na razumna prilagođavanja i da taj trening pružaju i same osobe s invaliditetom i njihove predstavničke organizacije; i da

(e) Osigura da sve usluge i zdravstvena zaštita koje se pružaju osobama s invaliditetom, uključujući i zaštitu i usluge u oblasti mentalnog zdravlja, bude zasnovana na slobodnom i informisanom pristanku osobe koje se to tiče, da je pristanak treće osobe jasno zabranjen i da se svako nepostupanje u skladu sa slobodnim i informisanim pristankom pacijenta kažnjava.

**Koju definiciju osobe s invaliditetom daje Zakon o obaveznom zdravstvenom osiguranju?**

Osoba s invaliditetom, u skladu sa *Zakonom o obaveznom zdravstvenom osiguranju* je osoba koja ima dugoročno fizičko, mentalno, intelektualno ili senzorno oštećenje *od najmanje 70%*, utvrđeno jedinstvenom listom oštećenja ili listama oštećenja, koje se koriste u postupcima ostvarivanja socijalno-zaštitnih prava, prava na obrazovanje, prava na profesionalnu rehabilitaciju i zapošljavanje i prava iz penzijsko-invalidskog osiguranja[[3]](#footnote-3). Dakle, sve osobe s invaliditetom, uključujući svakako djecu, kojima je utvrđen procenat oštećenja od 70% i preko 70% može ostvariti prava iz oblasti obaveznog zdravstvenog osiguranja.

Kao što je navedeno u definiciji osobe s invaliditetom, **da bi ostvarili pravo na besplatno zdravstveno osiguranje osim procenta oštećenja neophodno je da imate ostvareno neko od prava iz oblasti socijalne zaštite** (*dodatak za njegu i pomoć, lična invalidnina, dodatak za djecu, materijalno obezbjeđenje porodice i sl.*), obrazovanja (*Rješenje o usmjeravanju*), penzijskog sistema (*porodična i invalidska penzija*) ili da ostvarujete neko od prava iz oblasti zapošljavanja i osiguranja od nezaposlenosti (*naknada zbog nezaposlenosti, subvencije za zapošljavanje: subvencija zarade, asistent u radu*...).

**Do kada možete koristiti pravo na besplatno zdravstveno osiguranje?**

Dijete, kojem je roditelj osiguranik, ima prava iz obaveznog zdravstvenog osiguranja, pod uslovima iz ovog *Zakona*, do završetka školovanja po propisima iz oblasti obrazovanja, a najkasnije do *navršenih 26 godina života*. Prava iz obaveznog zdravstvenog osiguranja, pod ovim uslovima, imaju i djeca bez roditelja i djeca za koje je organ starateljstva utvrdio da su bez roditeljskog staranja, u skladu sa *Zakonom*. Ako mlada osoba, postane nesposobno za rad, u skladu s propisima iz drugih oblasti (*rad, socijalna zaštita*), prije isteka roka za redovno školovanje ili 26 godina života, ima prava iz obaveznog zdravstvenog osiguranja za vrijeme dok takva nesposobnost traje, ako nema sopstvenih sredstava.

Ukoliko ne spadate ni u jednu od navedenih kategorija, osiguranje možete ostvariti pod uslovom da ste platili doprinos, u skladu sa posebnim *Zakonom* (na primjer, kao zaposlena osoba s invaliditetom).

**Koja prava spadaju u prava iz obaveznog zdravstvenog osiguranja?**

Prava iz obaveznog zdravstvenog osiguranja su:

1) *Pravo na zdravstvenu zaštitu*;

2) *Pravo na naknadu zarade za vrijeme privremene spriječenosti za rad;*

3) *Pravo na naknadu putnih troškova u vezi sa korišćenjem zdravstvene zaštite[[4]](#footnote-4).*

U skladu s **članom 15**, *Zakona*, pravo na zdravstvenu zaštitu obuhvata:

1) *Promociju zdravlja;*

2) *Prevenciju bolesti*;

3) *Dijagnostiku, preglede i liječenje, uključujući mjere rane identifikacije i sprječavanja progresije oštećenja;*

4) *Rehabilitaciju i specijalizovanu medicinsku rehabilitaciju;*

5) *Kontinuiranu zdravstvenu njegu;*

6) *Stomatološku zdravstvenu zaštitu;*

7) *Hitnu i urgentnu medicinsku pomoć;*

8) *Dijalizu;*

9) *Usluge transfuzione medicine;*

10) *Ljekove i medicinska sredstva,*

11) *Medicinsko-tehnička pomagala[[5]](#footnote-5).*

**PRAVO NA STOMATOLOŠKU ZDRAVSTVENU ZAŠTITU**

U ovoj *Smjernici* dalje ćemo se baviti pravom na stomatološku zdravstvenu zaštitu.

**Na primarnom nivou zdravstvene zaštite, stomatološka zaštita podrazumijeva preventivne preglede, i dijagnostiku, odnosno liječenje.**

**Ko ima pravo na besplatnu stomatološku zaštitu?**

U kategorijama osoba s invaliditetom (*uključujući i mlađe od 18. godina*) koje imaju pravo na besplatnu stomatološku zaštitu nabrajaju se sljedeća oštećenja:

* *Oštećenje mišića* (mišićna distrofija, mišićna atrofija…);
* *Plegije, odnosno oduzetost ekstremiteta* (kvadriplegija, triplegija, cerebralna paraliza);
* *Oštećenje sluha s više od 70% oštećenja*;
* *Oštećenje sluha i govora s više od 70% oštećenja*;
* *Oštećenje vida s više od 70% oštećenja;*
* *Intelektualni invaliditet;*
* *Autizam;*
* *Psihoza;*
* *Epilepsija,*
* *Oštećenja vilice i oštećenja koja ograničavaju otvaranje usta*.

Zdravstvena zaštita obuhvata i stomatološku zdravstvenu zaštitu na primarnom nivou zdravstvene zaštite i to: promociju zdravlja kroz savjetodavni rad, prevenciju kroz preventivne programe, preventivne preglede djece do 18 godina života, dijagnostiku i liječenje djece do 18 godina života, učenika i studenata i djece bez roditeljskog staranja, a najkasnije do navršenih 26 godina života, mobilne ortodontske aparate za djecu do 18 godina života, kao i fiksne aparate za djecu do **18 godina života** koja imaju intelektualni invaliditet, autizam, epilepsiju i oštećenja koja ograničavaju otvaranje usta.

Stomatološka zdravstvena zaštita na sekundarnom i tercijarnom nivou zdravstvene zaštite obezbjeđuje se:

- Korisnicima socijalno-zaštitnih prava i članovima njihovih porodica, uključujući djecu;

- Nezaposlenima koji se nalaze na evidenciji **Zavoda za zapošljavanje**, i ostvaruju novčanu naknadu po osnovu nezaposlenosti;

- Djeci i osobama s oštećenjem vida i osobama s oštećenjem sluha,

- Kao i djeci i odraslim osobama s autizmom.

**Korak 1**

**Kod koga ostvarujete pravo na besplatnu stomatološku zaštitu?**

*Besplatna stomatološka zaštita* može se ostvariti u zdravstvenim ustanovama i kod drugih davalaca zdravstvenih usluga s kojima **Fond za zdravstveno osiguranje** ima zaključen ugovor (dostupno na sajtu https://fzocg.me/stomatologija/).

Da biste ostvarili pravo na *besplatnu stomatološku zaštitu,* morate imati **IZABRANOG STOMATOLOGA**.

**Korak 2**

**Kako možete izabrati doktora stomatologa?**

Postupak izbora je sljedeći[[6]](#footnote-6):

Osobe koje imaju *epilepsiju, multipla sklerozu, mišićnu distrofiju, cerebralnu paralizu, paraplegiju i kvadriplegiju, mentalno oboljenje* i kako se navodi u *Zakonu,* lica ometena u razvoju u skladu sa kriterijumima regulisanim posebnim  propisima, zatim osobe oštećenog sluha i vida, biraju doktora stomatologa isključivo u područnoj filijali **Fonda za zdravstveno osiguranje** u mjestu prebivališta ili na osnovu prijave na zdravstveno osiguranje, uz odgovarajući dokaz (*Potvrda o statusu osobe s invaliditetom: medicinska ili druga dokumentacija.*)

Drugi građani koji nijesu obuhvaćeni u prethodnoj rečenici *izbor doktora* stomatologa mogu izvršiti u područnim filijalama **Fonda za zdravstveno osiguranje** u svim opštinama ili u stomatološkoj ambulanti u kojoj žele izaberati doktora stomatologa, s kojom je **Fond** zaključio ugovor (spisak se redovno ažurira zbog čega preporučujemo da pratite sajt **Fonda**).

Izbor doktora stomatologa vrši se potpisivanjem *Izjave o izboru doktora stomatologa*. Izbor doktora stomatologa vrši se najmanje na period od godinu dana.

U propisanim slučajevima (*nezadovoljstvo uslugom, duže odsustvo stomatologa*...) možete izvršiti promjenu izabranog doktora stomatologa i prije isteka roka od godine dana.

*Izbor doktora stomatologa za djecu do 18 godina ili osigurana lica pod starateljstvom, vrši roditelj ili staratelj.*

**Korak 3**

**Ko su doktori stomatolozi s kojima Fond ima potpisan ugovor?**

Na sajtu **Fonda za zdravstveno osiguranje** je objavljen spisak doktora stomatologa/ordinacija s kojima **Fond** ima potpisan ugovor o pružanju besplatnih stomatoloških usluga. https://fzocg.me/ugovori-sa-stomatoloskim-ordinacijama/

U slučaju da imate problem prilikom preuzimanje fajla, molimo vas da nam se obratite. Ova *Lista* se ažurira svake godine, zbog čega je potrebno redovno praćenje.

**U kojim slučajevima besplatnu stomatološku zaštitu možete ostvariti u drugim državama?**

*Besplatna stomatološka zaštita* može se pružati i u drugim državama uz prethodno odobrenje **Fonda za zdravstveno osiguranje**, odnosno u slučajevima kada se taj vid zaštite ne može pružiti u **Crnoj Gori**.

U toj situaciji, se osim troškova stomatološke zaštite refundiraju i troškovi prevoza  u visini cijene koštanja odobrenog prevoznog sredstva javnog saobraćaja za osobu s invaliditetom, i pratioca u slučaju da je on odobren, odnosno da je u pitanju dijete **do 18. godine života** ili osoba s fizičkim (tjelesnim), intelektualnim invaliditetom, oštećenjem vida i/li sluha i osobama s autizmom.

**Dodatak:**

*Smjernice za ostvarivanje prava na medicinsko-tehnička pomagala*, od kojih neka od njih služe za funkcije usta i zuba možete pronaći na portalu [www.disabilityinfo.me](http://www.disabilityinfo.me) u kategoriji *Resursni kutak, podlink Ostvarivanje prava*.

**Korak 4**

**Kome i kako možete da se žalite u slučaju da ste nezadovoljni ishodom?**

O *Zahtjevu za ostvarivanje prava na besplatnu stomatološku zaštitu* u prvom stepenu rješava prvostepena ljekarska komisija koju obrazuje **Fond za zdravstveno osiguranje**.

**Fond**, po pravilu, ne donosi *Rješenje* o priznavanju ili odbijanju prava, već usmeno obavještava korisnika. Međutim, na *Zahtjev* korisnika **Fond** mora donijeti *Rješenje*.

Ukoliko **Fond** odbije Vaš *Zahtjev*, odnosno donese *Rješenje* kojim Vam ne priznaje pravo, imate pravo *Žalbe* u roku od 15 dana od dana obavještenja, **Ministarstvu zdravlja**.

**Ministarstvo zdravlja**formira drugostepenu komisiju koja odlučuje o *Žalbi*, nakon čega dobijate konačno *Rješenje* pred zdravstvenim institucijama*.*

Ukoliko **Ministarstvo** ne odgovori u roku od tri mjeseca, imate pravo da se žalite **Upravnom sudu** zbog ćutanja administracije.Takođe, ukoliko **Ministarstvo zdravlja** u drugom postupku potvrdi*Rješenje* **Fonda** kojim ste nezadovoljni imate pravo*Žalbe* **Upravnom sudu** u roku od mjesec dana.

Ukoliko dođete do postupka *Žalbe*, možete se obratiti **Udruženju mladih sa hendikepom Crne Gore** kako bismo Vas zastupali u daljem postupku, uz Vaše *Punomoćje*. U tom slučaju, ukoliko nam se obratite, za Vas je ovaj proces dalje besplatan.

\*
Ovaj dokument nastao je u okviru višegodišnje regionalne inicijative *Zaštita djece od nasilja i unapređenje socijalne inkluzije djece sa smetnjama u razvoju na Zapadnom Balkanu i u Turskoj – IPA 2015*, koja se sprovodi u partnerstvu između **UNICEF-a**, **EU**, **European Disability Foruma - EDF** i sedam zemalja/teritorija u procesu pridruživanja **EU**. Sadržaj ovog dokumenta ne odražava nužno politiku i gledište **UNICEF,** **EDF** i **EU**, a odgovornost za sadržaj dokumenta snose autori/ke.

1. Alternativni izvještaj o sprovođenju Konvencije i Zaključna razmatranja Komiteta dostupna na dnu linka <http://umhcg.com/publikacije/> [↑](#footnote-ref-1)
2. Zaključna razmatranja Komiteta dostupna na dnu linka <http://umhcg.com/publikacije/> [↑](#footnote-ref-2)
3. Član 5, stav 1, tačka 2 Zakona o obaveznom zdravstvenom osiguranju [↑](#footnote-ref-3)
4. Član 13 Zakona [↑](#footnote-ref-4)
5. Član 15 Zakona [↑](#footnote-ref-5)
6. Sajt Fonda za zdravstveno osiguranje [↑](#footnote-ref-6)